Regionsudvalgets udtalelse om:

- »Kommissionens meddelelse om "Tilpasning og fremme af den sociale dialog på fællesskabsplan"«, og - »Udkast til Rådets afgørelse om ændring af afgørelse 70/532/EØF om nedsættelse af et stående udvalg for beskæftigelse inden for De Europæiske Fællesskaber« (1999/C 93/08)

REGIONSUDVALGET har -

under henvisning til Kommissionens meddelelse »Tilpasning og fremme af den sociale dialog på fællesskabsplan« og »Udkast til Rådets afgørelse om ændring af afgørelse 70/532/EØF om nedsættelse af et stående udvalg for beskæftigelse inden for De Europæiske Fællesskaber« (KOM(1998) 322 endelig udg.),

under henvisning til præsidiets beslutning af 13. maj 1998 om at afgive udtalelse herom i henhold til EF-traktatens artikel 198 C, stk. 4, og henvise det forberedende arbejde til Underudvalg 5 »Social- og Arbejdsmarkedspolitik, Sundhedsvæsen, Forbrugerbeskyttelse, Forskning, Turisme«,

under henvisning til Underudvalg 5's forslag til Regionsudvalgets udtalelse (CdR 343/98 rev.), som blev vedtaget den 9. november 1998 med Manuel Chaves González som ordfører -

på den 27. plenarforsamling den 13.-14. januar 1999 (mødet den 14. januar) vedtaget følgende udtalelse.

1. Generelle bemærkninger

1.1. I forlængelse af sin konsultationsmeddelelse om udviklingen af den sociale dialog på fællesskabsplan () reflekterer Kommissionen i den foreliggende meddelelse over denne dialogs fremtid. Den fremlægger nye forslag til aktioner og initiativer, der har til formål at tilpasse og styrke arbejdsmarkedsparternes deltagelse i udformningen af EU's politikker.

1.2. Økonomiens globalisering og ØMU-processen bør følges op af et højere beskæftigelsesniveau, Unionens højeste prioritet. I denne forbindelse skal den sociale dialog - som fremhævet på topmødet om beskæftigelsen den 20.-21. november 1997 - spille en afgørende rolle på nøglepunkter som f.eks. modernisering af arbejdets tilrettelæggelse, foregribelse af strukturændringer, støtte til strukturomlægninger og tilpasning af arbejdsvilkårene med henblik på udvikling af nye arbejdsformer, der på én gang tilgodeser jobskabelse, effektivitet, solidaritet og livskvalitet.

1.3. Dialogen mellem arbejdsmarkedets parter har bevist sin effektivitet og skal udbygges for at kunne bidrage til den økonomiske og sociale samhørighed. Udvikling, konkurrenceevne og beskæftigelse er de principper, der skal følges. Med disse mål for øje mener Regionsudvalget, at det er nødvendigt at styrke og tilpasse den sociale dialogs aktuelle instrumenter, så de bliver mere effektive, gennemsigtige og repræsentative.

1.4. Regionsudvalget støtter Kommissionen, når den i sin meddelelse ønsker at tilpasse og styrke den sociale dialog, gøre den mere fleksibel og øge arbejdsmarkedsparternes deltagelse i udformning og gennemførelse af EU's politikker, især de politikker, der omhandler økonomisk vækst og beskæftigelse.

1.5. Under henvisning til Regionsudvalgets tidligere udtalelser og på baggrund af de lokale myndigheders og regionernes betydning for skabelsen af en væsentlig del af arbejdspladserne i EU og deres erfaringer med øget social dialog, som er kommet til udtryk i de forskellige beskæftigelsespagter, der er udviklet af lokale og regionale forvaltninger, og som arbejdsmarkedets parter deltager aktivt i, bør Regionsudvalget og de lokale og regionale myndigheder inddrages i arbejdet med at implementere de instrumenter, der skal fremme og udbygge den sociale dialog på EU-plan.

1.6. Da de små og mellemstore virksomheder spiller en afgørende rolle i forbindelse med jobskabelse, bør de efter Regionsudvalgets mening tilknyttes de tiltag, der planlægges med henblik på udbygning af den sociale dialog på EU-plan.

2. Fremme af informationsudvekslingen

2.1. Hvis arbejdsmarkedets parter skal kunne deltage effektivt i udformningen og gennemførelsen af EU-politikkerne, må de have adgang til den nødvendige og tilstrækkelige information. Regionsudvalget bakker op om de forskellige mekanismer, Kommissionen har iværksat, og bifalder de forslag, den fremlægger i meddelelsen.

2.2. Regionsudvalget mener desuden, at Kommissionens øvrige generaldirektorater, især GD X, bør inddrages i højere grad for at sikre, at borgerne i EU får kendskab til den europæiske sociale dialogs instrumenter.

3. Tilpasning af høringsprocedurerne

3.1. Regionsudvalget støtter Kommissionens forslag vedrørende de eksisterende procedurer for høring af arbejdsmarkedets parter (på tværfagligt plan, sektorplan og i henhold til artikel 3 i aftalen om social- og arbejdsmarkedspolitikken).

3.2. Regionsudvalget mener, at denne reform og forenkling af den institutionelle ramme kan bidrage til at skabe mere gennemsigtige procedurer, bedre repræsentation af arbejdsmarkedets parter og en mere effektiv høringsprocedure.

4. Beskæftigelsespartnerskab

4.1. Regionsudvalget går ind for en reform af Det Stående Udvalg for Beskæftigelse, hvis aktiviteter tiden er løbet fra, og som fungerer utilfredsstillende.

4.2. Regionsudvalget anmoder desuden Kommissionen om at undersøge, hvordan Regionsudvalget kan tilknyttes arbejdet i Det Stående Udvalg for Beskæftigelse på baggrund af den erfaring, kommuner og regioner har med hensyn til beskæftigelse, og den politik, de er ved at udvikle på området. I betragtning af den betydelige beskæftigelse, de regionale og lokale forvaltninger skaber, finder Regionsudvalget, at koordineringen af arbejdsgiverdelegationen i Det Stående Udvalg for Beskæftigelse ikke kun bør forestås af arbejdsgivere fra den private sektor. Regionsudvalget foreslår, at den offentlige sektor og den private sektor repræsenteres ligeligt i arbejdsgiverdelegationen i Det Stående Udvalg for Beskæftigelse.

5. Vægt på fælles aktioner og forhandlinger

5.1. Regionsudvalget finder det rigtigt og nødvendigt at intensivere de fælles aktioner og forhandlingerne mellem arbejdsmarkedets parter, medlemsstaterne og EU-institutionerne med henblik på effektivt at udbygge den sociale dialog for at fremme jobskabelse og tackle de forandringer, som produktionssystemet udsættes for.

5.2. Regionsudvalget anmoder Kommissionen om at blive inddraget i informations- og høringsproceduren, så det kan give sin mening til kende om spørgsmål af afgørende betydning for kommunernes og regionernes økonomiske og sociale udvikling i Den Europæiske Union.

6. Den sociale dialog og udvidelsen

6.1. Regionsudvalget støtter Kommissionens forslag om gennem konkrete aktioner at fremme udviklingen af strukturer og aktiviteter med henblik på den sociale dialog i ansøgerlandene.

6.2. Regionsudvalget anmoder Kommissionen om, at der i lyset af planerne om at oprette en Euro-Middelhavssammenslutning og en frihandelszone - der skulle træde i kraft i 2010 - indføres foranstaltninger, der støtter etableringen af strukturer for dialog mellem arbejdsmarkedets parter i de associerede Middelhavslande.

7. Grænseoverskridende social dialog

7.1. EU's grænseregioner er ved at udbygge deres erfaringer med social dialog. Virksomheder, fagforeninger samt regionale og lokale forvaltninger er i færd med at udvikle en række grænseoverskridende aktioner med henblik på at fremme tilpasningen til det indre marked og den økonomiske og sociale udvikling i grænseregionerne.

7.2. Regionsudvalget opfordrer Kommissionen til at støtte disse initiativer og iværksætte nye aktioner, som bidrager til øget dialog mellem arbejdsmarkedets parter hen over grænserne.

Bruxelles, den 14. januar 1999.

Manfred DAMMEYER

Formand for Regionsudvalget

() KOM(96) 448 endelig udg.